КАЗАН (ИДЕЛ БУЕ) ФЕДЕРАЛЬ УНИВЕРСИТЕТЫ

ЛЕВ ТОЛСТОЙ ИСЕМЕНДӘГЕ ФИЛОЛОГИЯ ҺӘМ МӘДӘНИЯТАРА БАГЛАНЫШЛАР ИНСТИТУТЫ

Г.ТУКАЙ ИСЕМЕНДӘГЕ ТАТАРИСТИКА ҺӘМ ТЮРКОЛОГИЯ ЮГАРЫ МӘКТӘБЕ

ТАТАР ТЕЛЕ БЕЛЕМЕ КАФЕДРАСЫ

ТАТАР ТЕЛЕНДӘ

ТЕЛӘК МӘГЪНӘСЕНЕҢ

ФУНКЦИОНАЛЬ-СЕМАНТИК КЫРЫ

Башкарды: Шәехова Алинә,

10.2-606 төркем

Казан – 2017

**Функциональ-семантик категорияләр.**

Тел – тарихи күренеш, һәм ул берөзлексез хәрәкәттә, үзгәрештә. Сүз төркемнәренә хас грамматик категорияләр дә телдә катып калган күренеш түгел. Алар тел үсешенең билгеле бер этабында барлыкка киләләр, грамматик яктан калыплашалар, вакытлар узу белән, кайбер грамматик категорияләр таркалырга, яңа формалар барлыкка килергә мөмкин. Галимнәр билгеләгәнчә, һәрбер телдә диярлек формалашып җиткән, ягъни грамматик категория таләпләренә тулысынча җавап бирә торган тел күренешләре белән бергә, охшаш грамматик мәгънә белдерә торган, әмма морфологик яктан әле сүзформа буларак тулысынча калыплашмаган тел чаралары да була. Боларга һәртөрле аналитик форма һәм аналитик төзелмәләр белән бергә, тел ярусларының төрле өлкәләренә караган (лексик, синтаксик) тел берәмлекләре керә. Тел белемендә мондый күренешләрне **функциональ-семантик кыр (поле)** дип билгелиләр. Шуңа бәйле рәвештә, соңгы вакытта грамматик категорияләр белән бергә сүз төркемнәренә хас функциональ-семантик категорияләр дә өйрәнелә башлады.

Сүз төркемнәренә хас функциональ-семантик категорияләргә игътибар юнәлтү телне хәрәкәттә, сөйләм процессында өйрәнергә мөмкинлек бирә. Грамматик категорияләрне өйрәнү тел төзелешен система буларак күзалларга, категорияләрне функциональ-семантик өйрәнү җанлы сөйләмдә барлыкка килә торган мәгънә төрлелекләрен, сүзформаларның мәгънә байлыгын – семантик күләмен һәм стилистик мөмкинлекләрен ачарга ярдәм итә.

Татар тел белемендә сүз төркемнәрен бу юнәлештә өйрәнә башлау академик Д.Г.Тумашева исеме белән бәйле. Күренекле морфологист-галим Д.Г.Тумашева үзенең татар телендә фигыль сүз төркемен өйрәнүгә багышланган хезмәтендә фигыльгә хас **темпоральлек, персональлек, модальлек** функциональ-семантик категорияләрен яктырта.

Сүз төркемнәрен функциональ яктан өйрәнү төп ике юнәлештә алып барыла: мәгънәдән – формага, формадан – мәгънәгә. Гадәттә функциональ-семантик категориянең үзәгендә (ядро) грамматик категория ята.

Беренче очракта функциональ-семантик категория шул грамматик категория мәгънәсенә охшаш мәгънәләрне белдергән барлык тел чараларын берләштерә. Мәсәлән, татар телендә фигыльнең заман категориясе 9 форма белән белдерелә (-а/-ә – хәзерге заман, -ды/-де – билгеле үткән заман, -ган/-гән – билгесез үткән заман, -ыр/-ер – билгесез киләчәк заман, -ачак/-әчәк – катгый киләчәк заман һ.б.). Әмма сөйләм эчендә эш-хәлнең заманын белдерү мөмкинлеге моның белән генә чикләнми. Әйтик, иде ярдәмче фигыле аналитик заман формаларын гына ясап калмый (бара иде, барган иде), бәлки теләсә нинди сүз төркеме янында килеп, күренешне яки билгене үткәнгә күчерә: *Кичә генә әле ул студент иде. Яшь чакта ул бик матур иде. Алар өчәү иде* һ.б. Заман мәгънәсен сөйләмдә шулай ук лексик чаралар (кичә, бүген, узган ел) яки синтаксик чаралар (иярчен вакыт җөмлә) һ.б. белән белдерергә мөмкин. Заман грамматик категориясенең әйләнә-тирәсен тәшкил иткән бу тел чаралары **темпоральлек** дигән функциональ-семантик категориягә берләшә.

Икенче очракта үзәккә грамматик категориянең форма ягы (сүзформа) куела. Аерым грамматик категория парадигмасына кергән сүзформалар сөйләм эчендә, контекстта үзләренең төп (категориаль) мәгънәләреннән тыш өстәмә мәгънәләр дә белдерергә мөмкин. Мәсәлән, исемдә тартым грамматик категориясе предметның кайсы затка караганлыгын белдерә. Ә исем фигыль белән яки сыйфат фигыльгә бәйле рәвештә кулланылса, ул зат-сан мәгънәсен, ягъни эш башкаручы затны белдерә башлый: *кайтуың яхшы булды; укыган китабың, әйткән сүзем* һ.б. Бу чаралар тартым категориясенең функциональ-семантик кыры – **персональлеккә** карыйлар. Яки фигыльнең хәзерге заман формасы (*барам, укыйм*) сөйләү моментында булган эшне белдерү белән бергә (төп, категориаль мәгънә), контекстта үткәндә, киләчәктә булган эш-хәлләрне һ.б. белдерергә мөмкин.

Кыскасы, грамматиканы өйрәнгәндә функциональ семантик категорияләрне исәпкә алу телнең җанлы кулланылышында барлыкка килә торган үзенчәлекле якларны ачыкларга мөмкинлек бирә. Бу бик мөһим, чөнки традицион грамматика күпмедер дәрәҗәдә математика фәненә охшаш – ул күбрәк телне беркадәр схемалаштырып, аерым кагыйдәләр кысасына салып өйрәнүне күздә тота.

**Теләк наклонениесе (теләк фигыль).**

Теләк фигыль *-ый, -и* кушымчалары белән ясала (бу форма сузык авазга тәмамланган хәзерге заман хикәя фигыль нигезе белән аваздаш), ләкин аның 1 нче зат формасы гына бар һәм ул икенче төр зат кушымчалары ала: *барай + ым = барыйм, аңлай + ым = аңлыйм, эшләй + ем = эшлим*.

*Сау бул диеп кагылыйм иренеңә,*

*Йөрәгемдә юшкын калмасын.*

*Һаман шулай кырыс булып яшә,*

*Яман уйлар кулын салмасын* (М.Әгъләмов).

Теләк наклонениесенең үзәге – берлек һәм күплектә килгән 1 нче зат формасы. Аның азагына *әле* кисәкчәсе өстәлә:

*Шул турыда аз гына – биш-алты сүз сөйлим әле,*

*Гадәтемчә аз гына җырлыйм әле, көйлим әле* (Г.Тукай).

Беренче заты гына булган бу форманы кайвакыт 2 нче һәм 3 нче заты гына булган боерык фигыль белән берләштерәләр, ләкин алар мәгънә ягыннан да, форма ягыннан да аерылалар.

Теләк фигыль белән *әле, чы, че, инде* кисәкчәләре, *әйдә, әйдәгез* кебек ымлыклар кулланыла: *Әйдә, китик инде алай булгач, – диде Гарәпшә* (Ш.Камал).

Теләк фигыль формалары контекстка бәйле рәвештә шарт, кире шарт, тиешлек, мөмкинлек кебек модаль мәгънәләр белдерә алалар. Бу урында теләк фигыльнең хикәяләү мәгънәсен белдерә алуын күрсәтик: *Башымны күтәрсәм, ни күрим: ни арада төш тә җиткән, ни арада без таллыкка якынаеп та калганбыз* (Г.Ибраһимов).

**Теләк мәгънәсен башка формалар белән белдерү.**

Синтетик формалар: *-гай, -гәй* һәм *-гыры,-гере, -кыры, -кере* кушымчалары белән ясала.

1. *-гай, -гәй* кушымчалы форма ике мәгънәдә кулланыла: а)ниндидер эштән кисәтү, курку, эшнең үтәлмәве хәерлерәк булу кебек мәгънә белдерә, форма һәрчак юклыкта була. Эш-хәлнең кайсы затка каравы тартым кушымчалары белән белдерелә: *Бодайның тамыры өзелмәгәе, йолкынып чыкмагае* (Г.Бәширов).

Башкаручы зат бу формада тартым кушымчалары белән белдерелә: *Яңадан бер генә мәртәбә нәүбәтсез сүз башласагыз, мин сезне мәҗлестән чыгартачакмын... – Чыгартмагаең!.. Бик исем китми, чыгарта бир* (Г.Ибраһимов). *Салкын тидермәгәем*. Форманың 1 нче һәм 2 нче затка каравы сирәк очрый. 3 нче зат күплек сан – *чыгармагайлары, тидермәгәйләре*.

1. *-гыры, -гере, -кыры, -кере* формасы каргау ымлыкларына хас: *дөмеккере, башы беткере, күзең чыккыры, чәнчелеп киткере* һ.б.

Сирәк очракта канәгатьләнү, шатлык билгесе буларак кулланыла: *шайтан алгыры, рәхмәт төшкере: Эх, җен алгыры! Ничек тизрәк үтеп китәргә?!* (М.Җәлил).

1. *-асы кил-* формасының кайсы затка каравы *-асы* кушымчасына ялганган тартым кушымчалары, заманы – ярдәмче фигыль формасы белән белдерелә: *күрәсем килә, күрәсегез киләме?, күрәсе килер, күрәсе килә иде* һ.б. *– Абаганың беркайчан да чәчәк атмаганын беләсезме? – дип сорый толымлы кыз. – Беләм, әмма чәчәк атарына ышанасым килә, ди Бакый...* (М.Галиев).

Тартым кушымчасы алмаган *-асы кил-* формасы теләсә кайсы затка карарга мөмкин:

*Җирне илләр-дәүләтләргә бүлеп,*

*Төрле чикләр уйлап чыгарган*

*Кешеләргә рәнҗи кебек дөнья,*

*Арынасы килә шулардан.*

*Кайчагында ерак киләчәккә*

*Күчеп китәм дә бер хыялда:*

*- Гражданины мин бер планетаның!*

*- Дип әйтәсе килә җиһанга* (Н.Арсланов).

*Арынасы килә* фигыленең субъекты – дөнья, *әйтәсе килә* сүзләренең субъекты – кеше, автор.

1. Теләкне белдергән *-асы иде* формасы грамматик затны белдерми,

ләкин теләк, гадәттә, сөйләүчедән, ягъни беренче заттан әйтелә:

*Кырларыңда, илем, юлларыңда*

*Гизәсе дә гизәсе иде,*

*Җырга салып җырдай тормышыңны*

*Үзеңә бүләк итәсе иде* (Х.Туфан).

Контекстка бәйле рәвештә теләк гомумиләшкән 2 нче һәм 3 нче затка карарга мөмкин: *Күрәсе иде дә иң изге серләреңне уртаклашасы иде үзе белән* (М.Хәбибуллин).

*-асы* формасы, кагыйдә буларак, юклыкны *-ма, -мә* кушымчасы белән белдерми. Сөйләм телендә бик сирәк кулланылган мондый форманы аналитик конструкция составында очратырга мөмкин: *Скважиналарга куеласы автоматларның кимчелекләрен Себергә кертмисе, аңа киртә куясы* *иде* (Ш.Бикчурин).

5. Теләк мәгънәсен хәбәр функциясендә кулланылган инфинитив та белдерә ала:

*Язып терсәк, басып куллар бөергә,*

*Курай салмагына басып биергә!* (Дәрдмәнд).

1. *-рга иде* (инфинитив + *иде*) формасы: *Их, аунарга иде шул таллар арасында* (Р.Фәйзуллин).
2. Шартлы теләк наклонениесенең 1 нче заты теләкне белдерә ала: *Син санаганнарын барысын биреп, бер генә нәрсә алыр идем! Намуслы, керсез исемемне* (А.Гыйләҗев).
3. 2 нче һәм 3 нче зат боерык фигыль, *иде* ярдәмче фигыль белән килеп, теләкне белдерә. Беренчесе диалектларга хас һәм, диалект үрнәге буларак, әдәби әсәрләрдә очрый: *Ах, бөтен дөньясын онытып китиең (кит идең) флотка, йөриең (йөр идең) шул корабльләрдә* (М.Мәһдиев).
4. Шарт фигыльнең *-са* кушымчасына *чы* кисәкчәсе өстәлеп ясалган һәм *-са иде* формалары, нәтиҗә өлешеннән башка килеп, теләкне белдерәләр:

*Үләм, дидем, ярый, тик кайгырдым,*

*Күреп үлсәмче, дип кызымны!*

*Анам кабре – туган туфрагыма*

*Куеп үлсәмче, дип йөземне!* (М.Җәлил).

1. 3 нче зат күплектә килгән хәзерге заман хикәя фигыль формасы эшне үтәү яки туктату өчен йомшак киңәш яки теләк белдерә: *Бүлмәдә бүрек киеп утырмыйлар. Олыларны хөрмәт итәләр.*
2. Боерык ф-нең 3 нче зат берлек сан формасы, үзе генә һәм иде ярдәмче фигыле белән килеп, шартлы теләк наклонениесе мәгънәсен – фараз итү, теләк, шарт һ.б. шундый төсмерләр белән белдерә: *Бармы шундый тылсымлы, ялкынлы сүзләр, кайсын әйтү белән, ялкау эшкә күтәрелсен, җәмәгать байлыгын әрәм-шәрәм итүче җир тишегенә керердәй булсын, кешеләрдә эш дәрте кабынсын* (Г.Бәширов).
3. Боерык ф-нең 2 нче зат берлек сан формасы, иде ярдәмче фигыле белән килеп, шулай ук шартлы теләк наклонениесен (кирәклек төсмерен) белдерә ала: *- Иске йорт булса да, берни аунап ятмый. – Аунаганнарын ташып бетергәнгә күрә ул. – Ташып бетергәнче кайт идең* (Ә.Гаффар). Мондый форма татар диалектларында күзәтелә.
4. Шартлы теләк наклонениесенең боеру мәгънәсен белдерүе.

Гадәттә, 2 нче зат формасы йомшак боеру, киңәш яки үтенү мәгънәсе белән кулланыла: *Эскерт куярга булышыр идең, Гафиятулла абзый* (Ф.Хөсни).

1. Шарт нәтиҗәсен белдергән ф-дән башка килеп, -са, -са иде, -са икән, -са+чы формалары көчле теләк, үкенү, курку, эшне үз агымына кую кебек төрле модаль төсмерләр белдерәләр: *- И-и, шул тиклем җирдән атна саен мәче дип кайтып йөрмәсәң* (М.Мәһдиев).